b"\n_START_ARTICLE_\nTorre dels Francesos\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat situat al mig d'una zona d'explotaci\xc3\xb3 agr\xc3\xadcola cereal\xc3\xadstica dins del terme de Rubinat. Aquest \xc3\xa9s de planta rectangular amb una torre de planta circular, a la part de llevant. Aquest edifici s'estructura a partir de planta baixa, primer i segon pis, i aquest \xc3\xbaltim, tan sols s'ha conservat a la torre. Destaquem el fet que l'edifici presenta moltes obertures decorades amb estructures de ma\xc3\xb3, com podem veure a planta baixa amb diferents portes d'acc\xc3\xa9s, aix\xc3\xad com, en el primer pis, a partir de finestrals. La torre \xc3\xa9s l'\xc3\xbanica que t\xc3\xa9 el segon pis, amb obertures de forma rombo\xc3\xafdal a tot al voltant, tamb\xc3\xa9 decorades amb estructures de ma\xc3\xb3. Hi ha tres cornises al voltant tor el per\xc3\xadmetre de l'edifici per separar els pisos, realitzades amb ma\xc3\xb3, amb tot destaquem la decoraci\xc3\xb3 de la cornisa de separaci\xc3\xb3 del segon pis doncs es tracta d'una doble cornisa farcida amb rajola decorada amb una sanefa de motius geom\xc3\xa8trics que ha caigut en molts trams._NEWLINE_A l'interior de la torre, a la seva planta baixa ens trobem de ple amb la boca del pou, sense quasi cap protecci\xc3\xb3. L'obra presenta un s\xc3\xb2col a una part la planta baixa que abra\xc3\xa7a el per\xc3\xadmetre de l'edifici i la resta de parets estan obrades amb ma\xc3\xb3, sobre el qual hi ha un aplacat de pedra amb rejunt de fang disposada de manera irregular. No es conserva la coberta de l'edifici.\n_START_SECTION_\nHist\xc3\xb2ria\n_START_PARAGRAPH_\nLa torre dels francesos \xc3\xa9s una antiga f\xc3\xa0brica on embotellaven les Aig\xc3\xbces Rubinat-Llorach d'un dels pous que es troba dins de l'edifici, i que t\xc3\xa9 una fond\xc3\xa0ria de 35 metres aproximadament."